VIDEO Victor Ponta: CCR îl scapă miercuri pe Dragnea, sesizarea a fost scrisă de un judecător CCR, nu de Florin Iordache. Peste 1.000 de inculpaţi vor reintra în drepturi

Victor Ponta, președintele Pro România, a declarat duminică într-o conferință de presă că e convins că CCR ”îi va rezolva problema lui Dragnea pe 10 aprilie”, adică va cere rejudecarea tuturor proceselor judecate de completurile de trei judecători de la Înalta Curte în ultimii ani, transmite Agerpres. Ponta a mai spus că sesizarea depusă de Florin Iordache la Curtea Constituțională a fost scrisă de un judecător CCR: ”Doar nu a scris Iordache sesizarea, a scris-o un judecător de la CCR și a semnat-o Iordache”.

Ponta a spus că efectul unei asemenea decizii va fi redeschiderea a 350 de dosare deja judecate, iar peste 1.000 de inculpați vor scăpa de decizii.

El a mai spus că dacă CCR va accepta sesizarea făcută de Florin Iordache în numele lui Liviu Dragnea ”cei care au fost deja condamnați și au executat deja pedeapsa, vor da în judecată statul român și vor câștiga, conform practicii CEDO”.

”Mă așteptam ca dl Iohannis să facă această prezentare, poate chiar să meargă la ședința CCR pe 10 și să-i convingă despre efectele cererii lui Dragnea făcută de Iordache”, a mai spus Ponta, care a adăugat că temele propuse de președintele Klaus Iohannis pentru referendumul naţional din 26 mai sunt defazate ca timp.

„Referitor la întrebările de la referendum (…) nu înţeleg utilitatea lor, cred că sunt defazate ca timp. Amnistie şi graţiere nu s-a mai pus problema cred că demult. Cred că a fost o simplă păcăleală pe care domnul Dragnea a folosit-o pentru ‘Mitralieră’, pentru Codrin, pentru cei pe care dorea să-i păcălească, pentru oamenii de afaceri care l-au sprijinit în campanie, pentru patronii de presă care au probleme. Niciodată Dragnea de la OUG 13 care se referea doar la el şi până azi nu a vrut să le rezolve şi altora problema pentru că altfel îşi pierde instrumentele prin care controlează oamenii din partid, din business şi din media”, a spus Ponta, potrivit Agerpres.

Liderul Pro România a mai susţinut că această sesizare ar fi fost scrisă de un judecător la CCR.

Sursa foto: Pagina de Facebook Victor Ponta